Klokken havde netop passeret midnat natten til mandag, da sportsforretningen Sportigan i Strømgade i Hjørring blev udsat for et indbrud. To mænd knuste ruden i indgangsdøren. De gik straks til en knagerække og stjal hele rækken med jakker af mærket Peak Performance til en ukendt værdi, oplyser Nordjyllands Politi. Jakkerne blev efterfølgende lagt i bagagerummet af en bil der holdt lige uden for forretningen. Indbrudstyvene kørte herefter fra stedet. Indbruddet gik meget hurtigt og tyvene var væk inden der var gået et minut, oplyser vagtchef Karsten Højrup Kristensen. Bilen, der var en 23 år gammel, mørkerød Volvo 850 forsvandt ad Østergade i østlig retning. Politiet har kun et sparsomt signalement af tyvene. Der var tale om unge, danske mænd. Den ene var iført en rød dynevest. Nordjyllands Politi hører gerne fra borgere, der har set bilen køre fra stedet eller har kendskab til de to gerningsmænd. Politiet kan kontaktes på 114.
Sportigan i Hjørring havde natten til mandag uventede gæster, som på under et minut var væk igen med en hel række dyre jakker i bagagerummet.